אורגן הנטיפים הענק

ממוזער|סרטון המדגים את נגינת האורגן
אורגן הנטיפים הענק הוא כלי נגינה מסוג ליטופון, הבנוי במערת לוריי בפארק הלאומי שננדואה שבוירג'יניה, ארצות הברית.

הכלי מבוסס על פטישים (מצופים בגומי) המופעלים על ידי הקשה על קלידי העוגב, והמקישים על נטיפים בגדלים שונים במערה על מנת להשמיע צלילים. האורגן פרוש על פני 3.5 אקרים (כ-14 דונם) של המערה ונחשב על ידי ספר השיאים של גינס לכלי הנגינה הגדול ביותר בעולם.

פטישי האורגן מקישים על גבי 37 נטיפים עתיקים שנוצרו באופן טבעי, ושצליליהם מכוונים בהתאם לסולם הצלילים המערבי. הוא נקרא כך בשל הדמיון בינו לבין עוגב (אורגן בלעז) דמיון הבא לידי ביטוי הן במערכת המקשים והן בנטיפים המזכירים את חלילי העוגב. הוא תוכנן ונבנה במשך שלוש שנים על ידי לילנד וו. ספרינקל, החל משנת 1956.

מערת לוריי
מערת הנטיפים לוריי נתגלתה בשנת 1878 ממערב לעיירה לוריי שבוירג'יניה על ידי חמישה מקומיים, בהם אנדרו, וויליאם וג'ון קמפבל. העמודים, הנטיפים, הזקיפים והבריכות בה משכו אליה לאורך השנים מבקרים רבים. במערה נמצאו עצמות, פיסות פחם וסימנים נוספים להתיישבות אנושית שקדמה לגילויים. כבר בשנת 1906 נרשמו כ-18 אלף מבקרים במערה ונכון לשנת 2018 - כחצי מיליון.

היסטוריה של האורגן
ממוזער|גלויה משנת 1906 המציגה נגינה על זקיפים במערת לוריי.
התכונות המוזיקליות של המערה היו ככל הנראה מוכרות כבר סמוך לשנת הגילוי שלה. ישנה עדות כי אחד מחושפי המערה, אנדרו קמפבל, ניגן בהקשה על נטיפים וזקיפים בסיור שהדריך במערה לקבוצה שנשלחה לחקור אותה מטעם מכון הסמית'סוניאן. על פי מדריכים מודפסים מוקדמים מהמערה, קמפבל הפתיע את הקבוצה כשניגן על תצורת זקיפים. בתחילת המאה ה-20, ביצוע מנגינות עממיות, מזמורים וקטעים מוכרים היו חלק קבוע מהסיורים המודרכים במערכה.

לילנד ווילפרד ספרינקל (1908-1990) היה בעל ידע בפיזיקה, ותכנן ללמוד פיזיקה בהרווארד, אך לבסוף נאלץ לטפל באימו לאחר שאביו נפטר. הוא עבד במשרד האוצר, במינהל השיכון הפדרלי, ומאוחר יותר בפנטגון, בין היתר כמתמטיקאי. למד לנגן בעוגב בקונסרבטוריון פיבודי, ורשם פטנטים על מספר המצאות. לפי הגרסה הנפוצה לסיפור ספרינקל הגה את הרעיון לאורגן הגדול כאשר סייר במערות לוריי ביום הולדתו של בנו בשנת 1954 וצפה בו בביצוע מנגינה.

בנייה
ממוזער|אחד הפטישים המכים בנטיף לצורך הפקת הצליל
ספרינקל בנה את עוגב הנטיפים במשך שלוש שנים על ידי מציאה והתאמה של נטיפים מתאימים להפקת צלילים ספציפיים ומדויקים. לאחר מכן חיבר פטיש לכל נטיף שנבחר, המופעל על ידי לחיצה על קלידי האורגן. הנטיפים המשמשים את האורגן פרושים על פני כ-14 אלף מטרים רבועים של המערכות, אך ניתן לשמוע אותם בכל מקום בטווח של כ-260 אלף מטרים רבועים. קונסולת הנגינה של האורגן נבנתה על ידי Klann Organ Supply מוויינסבורו, וירג'יניה.

הקלטות

במהלך שלושת העשורים הראשונים לאחר בניית האורגן, נמכרו בחנות המזכרות של מערות לוריי תקליטי ויניל עם הקלטות של ספרינקל מנגן על עליו. בהמשך הקליט ספרינקל הקלטות חדשות על גבי קלטות.

גם נגן העוגב מונטה מקסוול יצר והקליט עיבודים לאורגן הנטיפים שנמכרו כ-CD. בניגוד להקלטות המוקדמות שהוקלטו בהופעות חיות במערה, העיבודים של מקסוול נעשו באמצעות דגימת קולות האורגן - תוך שימוש בסינטיסייזר.

ב-2011 הצמד הפיני-שוודי Pepe Deluxé היו האמנים הראשונים להקליט יצירה מקורית שנכתבה עבור אורגן הנטיפים הגדול. פאול מלמסטרום ניגן והקליט על האורגן את היצירה "במערה" המופיעה באלבום "Queen of the Wave".

קישורים חיצוניים

הערות שוליים

קטגוריה:כלי נגינה
קטגוריה:מערות נטיפים
קטגוריה:שיאי גינס
קטגוריה:כלי מקלדת
קטגוריה:כלי הקשה